Meddelelse om de mulige kombinerede virkninger af antidumping- og antisubsidieforanstaltninger sammen med beskyttelsesforanstaltninger over for visse stålprodukter

(2019/C 146/06)

Ved forordning (EU) 2019/159 (1) indførte Kommissionen beskyttelsesforanstaltninger for så vidt angår visse stålprodukter for en periode på tre år. Beskyttelsesforanstaltningerne tager form af toldkontingenter for nærmere angivne perioder, ud over hvilke der betales en beskyttelsestold på 25 %.

Der findes også gældende antidumping- eller antisubsidieforanstaltninger for nogle af disse kategorier af stålprodukter. Listen over alle de forordninger, der har indført de gældende foranstaltninger, er vedlagt som bilag til nærværende meddelelse. Når de toldkontingenter, som er fastsat i henhold til beskyttelsesforanstaltningerne, er opbrugt, skal der derfor for disse varekategorier betales både beskyttelses- og antidumping- eller udligningstold for den samme import.

Kommissionen bemærkede allerede i forordning (EU) 2019/159 (betragtning 186), at en kumulering af antidumping- og antisubsidieforanstaltninger sammen med beskyttelsesforanstaltninger kan give en større virkning end ønskeligt og at dette spørgsmål vil blive behandlet senere. Kommissionen er derfor af den opfattelse, at det, for at undgå, at der indføres »dobbelte foranstaltninger«, når toldkontingentet er opbrugt, kan være nødvendigt at suspendere eller nedsætte den gældende antidumping-/udligningstold for at sikre, at den kombinerede virkning af disse foranstaltninger ikke overstiger den højeste grad af beskyttelse eller den gældende antidumping- eller udligningstold.

1. Kombineret virkning af antidumping- eller udlignings- og beskyttelsestold

I forordning (EU) 2015/477 (2) anerkendes det, at kombinationen af antidumping- eller antisubsidieforanstaltninger og beskyttelsesforanstaltninger over for samme vare kan have en større virkning end tilsigtet i henhold til Unionens handelsbeskyttelsespolitik og -mål, og at dette kan medføre en uønsket byrde for visse eksporterende producenter, der ønsker at eksportere til Unionen. Som følge heraf blev der indført særlige bestemmelser for at gøre det muligt for Kommissionen om nødvendigt at træffe foranstaltninger for at sikre, at kombinationen af antidumping- eller antisubsidieforanstaltninger sammen med beskyttelsesforanstaltninger for samme vare ikke har en sådan virkning.

For så vidt angår de foranstaltninger, der blev indført ved forordning (EU) 2019/159, er det muligt, at importen af de kategorier af stålprodukter, der er underlagt antidumping- eller antisubsidieforanstaltninger, også vil blive genstand for betaling af en beskyttelsestold, selv om det er usikkert, om og hvornår de respektive toldkontingenter vil blive opbrugt.

Kommissionen er af den opfattelse, at der er grund til at konkludere, at kombinationen af disse foranstaltninger rent faktisk kan have en større virkning end tilsigtet eller ønskeligt i henhold til Unionens handelsbeskyttelsespolitik og -mål, jf. forordning (EU) 2015/477. Kommissionen finder derfor, at det kan være hensigtsmæssigt at ændre de eksisterende antidumping- og antisubsidieforanstaltninger, der er nævnt i bilaget, i løbet af den pågældende periode, hvor antidumping- og antisubsidieforanstaltninger samt beskyttelsestold kan finde anvendelse.

For at sikre retssikkerheden for de berørte erhvervsdrivende finder Kommissionen det nødvendigt i disse tilfælde at specificere den antidumping- eller udligningstold, der bør finde anvendelse, når beskyttelsestoldkontingenterne er opbrugt.

Særlig i tilfælde, hvor både en antidumping- eller udligningstold og en beskyttelsestold normalt skal betales og hvor antidumping- eller udligningstolden er lavere end eller lig med beskyttelsestoldbeløbet, finder Kommissionen det hensigtsmæssigt, at der ikke skal betales antidumping- eller udligningstold i den pågældende periode. Er antidumping- eller udligningstolden større end beskyttelsestoldbeløbet, finder Kommissionen det passende, at det kun er den del af antidumping- eller udligningstolden, der overstiger beskyttelsestoldbeløbet, der skal betales i den pågældende periode.

2. Fremgangsmåde

2.1. Skriftlige indlæg

Alle interesserede parter, herunder eksporterende producenter, importører og brugere af de pågældende varer og deres sammenslutninger, opfordres til at tilkendegive deres synspunkter skriftligt om ovennævnte betragtninger uformelt og via e-mail senest 14 dage efter datoen for offentliggørelsen af denne meddelelse i Den Europæiske Unions Tidende.

Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels websted:

http://trade.ec.europa.eu/doclib/docs/2011/june/tradoc_148003.pdf

Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H, Kontor H5 Kontor: CHAR 03/66 1049 Bruxelles/Brussel BELGIEN E-mail: TRADE-SAFE009-DOUBLE-REMEDY@ec.europa.eu

2.2. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EU) 2018/1725 (3).

En databeskyttelsesmeddelelse, der informerer alle personer om behandlingen af personoplysninger inden for rammerne af Kommissionens handelsbeskyttelsesaktiviteter, findes på Generaldirektoratet for Handels websted: http://trade.ec.europa.eu/doclib/html/157639.htm

(1) Kommissionens gennemførelsesforordning (EU) 2019/159 af 31. januar 2019 om indførelse af endelige beskyttelsesforanstaltninger mod importen af visse stålprodukter (EUT L 31 af 1.2.2019, s. 27).

(2) Europa-Parlamentets og Rådets forordning (EU) 2015/477 af 11. marts 2015 om de foranstaltninger, Unionen kan træffe med hensyn til den kombinerede virkning af antidumping- eller antisubsidieforanstaltninger sammen med beskyttelsesforanstaltninger (EUT L 83 af 27.3.2015, s. 11).

(3) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).